Oos-Kaapse polisie het hande vol met betogingsArgieffoto: SAPD Altesaam 11 mense is in hegtenis geneem en minstens drie paaie versper toe gewelddadige betogings Maandag op verskeie plekke in die Oos-Kaap opgevlam het. Die eerste voorval was buite Qumbu naby Mthatha toe woedende betogers vanoggend die N2 versper het. Ses mans is hiér in hegtenis geneem. Kol. Sibongile Soci, woordvoerder van die polisie, sê die ses verdagtes, tussen 20 en 45 jaar oud, is deur lede van die polisie se eenheid vir openbare orde in hegtenis geneem. “Die verdagtes is deel van die gemeenskap van die Laleni-nedersetting wat die pad afgesper het om oor dienslewering te betoog,” het Soci gesê. Die verdagtes sal binnekort in die hof verskyn op onder meer aanklagte van openbare geweld en opsetlike saakbeskadiging. In nog ŉ onverwante voorval is vyf verdagtes ook op aanklag van openbare geweld in hegtenis geneem nadat die Ginsberg-gemeenskap buite King William’s Town ook vandag die hoofpad met brandende bande versper het. Terselfdertyd is die R408 tussen Dutywa en Willowvale vandag deur betogende inwoners versper. Soci sê die polisie het vinnig gereageer om die pad weer oop te stel en het met behulp van die plaaslike burgemeester die gemeenskap toegespreek.